Danas je na stanicama CroatianMakers.hr i našem Facebook zidu objavljen natječaj za uključenje škola za donacije u okviru STEM revolucije, ovdje.

Evo odgovora na neka pitanja koja bi vas mogla zanimati.

1. Koliki su troškovi kampanje?

Troškovi svih Indiegogo kampanja vidljivi su ovdje. Troškovi ove konkretne kampanje će biti destak posto. Točan iznos ovisi o omjeru uplata preko različitih kanala, te će isti biti moguće izračunati tek po završetku kampanje i prispijeću sredstava na račun IRIMa. Odlukom osnivača i te troškove će u potpunosti pokriti IRIM, kako bi se za BBC micro:bitove (i edukaciju) moglo iskoristiti točno koliko su donatori uplatili. Time se izrazito dižu standardi financiranja kroz ovakve kampanje i čime osiguravamo da sva sredstva koja ste uplatili stvarno budu i iskorištena za navedenu svrhu, u punom iznosu.

2. Zašto je korišten Indiegogo, a ne besplatna pod-platforma Generosity istog ponuđača?

Indiegogo ima više opcija, omogućava veću kompleksnost i kvalitetnije upravljanje, te je prepoznatljiviji i istaknutiji. To znači da će s obzirom na gornje IRIM, odnosno njegovi osnivači proći ‘lošije’ (više će ih koštati), ali će se ukupno prikupiti više sredstava.

3. Kako znamo da će novac zaista biti upotrijebljen za svrhu za koju je namijenjen?

Osnivači IRIM-a su do sada uglavnom svojim novcem financirali skup projekt Croatian Makers dokazujući time svoje namjere, ovom kampanjom ćemo značajno podići standarde donatorskih kampanja u Hrvatskoj: angažirat ćemo jednog od ‘Big 4’ međunarodnih revizora za reviziju uplata i korištenja stredstava.

4. Od čega će se financirati ‘perks’ koje kampanja nudi?

Perks će biti će osobni pokloni od strane obitelji Bakić kako bi se izbjegli svi formalizmi. Ovime se dodatno dižu standardi financiranja ovakvih kampanja, sva uplaćena sredstva će biti točno u funkciji za koju su uplaćena.

5. Neke su organizacije i građani uplatili sredstva namjenski za ovu kampanju, ali kako nisu mogli preko PayPal ili kreditne kartice, uplatili su ih direktno na račun IRIM. Kako će se ta sredstva ubrojati?

Neke od takvih organizacija ili pojedinaca htjeli su da se njihova uplata vidi u kampanji kako bi motivirala druge. U tim slučajevima su osnivači IRIM-a iz vlastitih sredstava uplatili isti iznos još jednom preko Indiegogo i upisali ime tog donatora.

Na taj način će IRIM zapravo sredstva dobiti dva puta, ali će se u svrhu kampanje brojati samo jednom. Dodatno uplaćena sredstva će ostati u IRIM-u za druge projekte. U drugim slučajevima, donatori nisu htjeli da se njihova donacija prikaže kroz kampanju. Ta sredstva će svejedno biti dodana ukupnom iznosu kampanje.

6. Tko inače financira IRIM?

IRIM uglavnom financira obitelj Bakić. Osim toga, tijekom 2015. i 2016. je primljeno oko 150 donacija privatnih i pravnih osoba, od kojih je najveća u okviru natječaja Zajedno smo jači Hrvatskog telekoma u visini 350.000 kuna, u kojem je nezavisni odbor upravo IRIM-u dodijelio sredstva za STEM kojima se (uz dodatna sredstva IRIM-a) financiraju projekti Internet stvari i Logo. Sve ostale donacije trećih strana zajedno su manje od tog iznosa.

7. Prima li IRIM novce od Ureda za udruge, Nacionalne zaklade za razvoj civilnog društva ili ostalih takvih državnih i fondova?

IRIM do sada nije dobio takva sredstva.

8. Kad i koliko se BBC micro:bitova namjerava kupiti?

IRIM će novce od kampanje dobiti tek 15 ili više dana nakon njenog kraja. No, osnivači IRIM-a su mu već uplatili 1,5 milijuna kuna, za koji je već naručeno čak 15.000 micro:bitova, koji su već na putu.

9. Kojim tempom će se dodjeljivati micro:bitovi?

Zbog puno većeg broja BBC micro:bitova od prvotno planiranih, podijelit će se u (barem) dva vala. Najprije će ih dobiti ustanove koje već jesu u Croatian Makers ligi, naravno ako se prijavom na to odluče. Nakon toga će ih dobivati ostali.

10. Koliko će svaka škola ili druga ustanova dobiti micro:bitova?

Ovisno o broju prijava, moguće je da ustanove dobiju i veći (recimo dvostruki) broj.

11. Kako će nastavnici / mentori koristiti micro:bitove?

To im ostavljamo potpuno na volju. Kao i u Croatian Makers ligi, neki će ih koristiti u redovnoj nastavi, neki u izvannastavnim aktivnostima, itd.

12. Kako će se mentori educirati za upotrebu micro:bitova?

Radi se o tehnologiji izrazito malih ulaznih barijera za koju je već razvijen bogati edukacijski sadržaj. IRIM je već proizveo i neke originalne materijale, a uskoro će se uz pomoć Zaklade Micro:bit organizirati i prevođenje značajnog broja materijala dostupnih na engleskom.

Osim toga, IRIM će organizirati edukatore, ‘ambasadore’ tehnologije, koji će održavati besplatne radionice za nastavnike. Edukatore ambasodore naše tehnolgoije ćemo, iz prikupljenih financijskih sredstava, i financijski nagraditi za njihov angažman. Ovime želimo dodatno pokazati kako izuzetno cijenimo doprinos i angažman nastavnika u našim kampanjama. Želja nam je da u budućnosti nagradimo na sličan način i ostale nastavnike koji sudjeluju na projektima, jer smo svjesni njihove presudne važnosti za provođenje istih, te nam je još veća želja da ovo postane pravilo u cijelom sustavu obrazovanja (recimo, danas nastavnici nisu dodatno nagrađeni čak ni za sudjelovanje u EU projektima).